b'\n_START_ARTICLE_\nJuice Leskinen Slam\n_START_PARAGRAPH_\nJuice Leskinen Slam on yksi lauluntekij\xc3\xa4 Juice Leskisen tunnetuimmista yhtyeist\xc3\xa4. Se oli toiminnassa vuoden 1977 syksyst\xc3\xa4 vuoden 1981 syksyyn. Yhtyeen alkuper\xc3\xa4isj\xc3\xa4senet olivat Juice Leskinen, Eero \xe2\x80\x9dSafka\xe2\x80\x9d Pekkonen, Pekka \xe2\x80\x9dPetteri\xe2\x80\x9d Salminen, Matti A. Takala ja Hannu Tervaharju._NEWLINE_Yhtyeen kokoonpanot kuitenkin muuttuivat. Ensiksi kitaristi Petteri Salminen v\xc3\xa4syi keikkailuun ja l\xc3\xa4hti Sibelius-Akatemiaan opiskelemaan vuonna 1979, jolloin tilalle tuli Jari Yliaho._NEWLINE_Toinen muutos tapahtui, kun rumpali Matti Takala erosi yhtyeest\xc3\xa4 vuonna 1980 syyn\xc3\xa4\xc3\xa4n, ett\xc3\xa4 yhtyeen esitt\xc3\xa4m\xc3\xa4 musiikki oli liian helppoa ja yksinkertaista. Eroamisensa j\xc3\xa4lkeen Takala alkoi soittaa Catwalk-yhtyeess\xc3\xa4 ja h\xc3\xa4nen tilalleen Slamiin tuli rumpaliksi Kari Peltonen._NEWLINE_Kolmas muutos tapahtui, kun Kari Peltonen erosi yhtyeest\xc3\xa4 kev\xc3\xa4\xc3\xa4ll\xc3\xa4 1981 ja h\xc3\xa4nen tilalleen tuli silloisen Jukka T\xc3\xb6rm\xc3\xa4 & Omuna -yhtyeen rumpali Vesa Sytel\xc3\xa4, joka soitti Slamin loppuun saakka._NEWLINE_Nelj\xc3\xa4s muutos tapahtui, kun Eero Pekkonen ja Jari Yliaho sanoivat olevansa kyll\xc3\xa4styneit\xc3\xa4 Hannu Tervaharjun bassonsoittoon. Leskisell\xc3\xa4 oli kaksi vaihtoehtoa: joko erottaa hyv\xc3\xa4 pitk\xc3\xa4aikainen yst\xc3\xa4v\xc3\xa4ns\xc3\xa4 Hannu Tervaharju yhtyeest\xc3\xa4 tai sitten ei, jolloin sek\xc3\xa4 Eero Pekkonen ett\xc3\xa4 Jari Yliaho j\xc3\xa4tt\xc3\xa4isiv\xc3\xa4t yhtyeen. Juice Leskisen mielest\xc3\xa4 oli mahdoton ajatus saada yhtyeeseen sek\xc3\xa4 uusi kitaristi ett\xc3\xa4 urkuri, joten h\xc3\xa4n erotti kev\xc3\xa4\xc3\xa4ll\xc3\xa4 1981 Tervaharjun, ja Slamissa pianoa soittava Ila Loueranta ryhtyi yhtyeen uudeksi basistiksi. Vaikka yhtye oli tyytyv\xc3\xa4inen vallitsevaan kokoonpanoon, se p\xc3\xa4\xc3\xa4tti silti lopettaa. Kes\xc3\xa4ksi 1981 oli kuitenkin luvassa monia keikkoja, jotka yhtye sai hoidettua. Yhtye oli kes\xc3\xa4ll\xc3\xa4 1981 my\xc3\xb6s Tuuliajolla-kiertueella, jossa ainakin kahdessa konsertissa, jotka olivat Saimaa-ilmi\xc3\xb6-elokuvassa, soitti mukana yhtyeen entinen kitaristi Petteri Salminen. Yhtye esiintyy my\xc3\xb6s Mika Kaurism\xc3\xa4en elokuvassa Valehtelija._NEWLINE_Slamin kanssa Leskinen julkaisi kaikkiaan viisi albumia ja 11 single\xc3\xa4. \xe2\x80\x9dIlomantsi\xe2\x80\x9d tehtiin nimell\xc3\xa4 Juice Leskinen Slamfonia ja sill\xc3\xa4 osallistuttiin Suomen euroviisukarsintaan 1981.'